กรุงไทยประกาศปิดระบบอิเล็กทรอนิกส์ 0.30-2.30น. คืนนี้
กรุงไทยแจงเอทีเอ็ม-เน็ตแบงก์ใช้ได้แล้ว พร้อมประกาศปิดระบบอิเล็กทรอนิกส์ชั่วคราวระหว่าง 0.30 – 2.30 น. คืนนี้
30 พ.ย. 2558

กรุงไทยแจงเอทีเอ็ม-เน็ตแบงก์ใช้ได้แล้ว พร้อมประกาศปิดระบบอิเล็กทรอนิกส์ชั่วคราวระหว่าง 0.30 – 2.30 น. คืนนี้
นายวิเทศ เตชางาม รองกรรมการผู้จัดการใหญ่ สายงานเทคโนโลยี ธนาคารกรุงไทย แจ้งว่า จากสถานการณ์ที่บริการ KTB netbank และบริการ ATM ของธนาคาร เกิดขัดข้องและไม่สามารถใช้บริการในช่วงเวลาก่อน 12.00 น. โดยธนาคารได้ดำเนินการแก้ไขอย่างเร่งด่วน จนสามารถเริ่มทยอยให้บริการอีกครั้งตั้งแต่เวลา 15.00 น. และใช้บริการได้ 100% ในเวลา 18.30 น.
อย่างไรก็ตาม เพื่อให้ระบบการให้บริการมีเสถียรภาพมากยิ่งขึ้น รวมทั้งสามารถรองรับปริมาณธุรกรรมที่เพิ่มขึ้นอย่างต่อเนื่อง  ธนาคารจึงจะทำการปิดระบบอิเล็กทรอนิกส์เป็นการชั่วคราว ระหว่างเวลา 0.30 – 2.30 น.ของวันที่ 1 ธันวาคม 2558 โดยจะทำการตั้งค่าระบบใหม่ รวมทั้งกำจัดข้อมูลขยะที่ค้างอยู่ในระบบ ซึ่งจะส่งผลให้ลูกค้าของธนาคารไม่สามารถใช้บริการบางประเภทในช่วงเวลาดังกล่าว ได้แก่ บริการ ATM บริการ KTB netbank บริการ KTB Corporate Online ธนาคารขออภัยในความไม่สะดวกที่เกิดขึ้นชั่วคราวในครั้งนี้ 
สำหรับลูกค้าที่ทำรายการถอนเงินผ่านเครื่อง ATM แต่ยังไม่ได้รับเงินนั้น ธนาคารได้ทำการปรับปรุงรายการของลูกค้าให้ถูกต้องพร้อมคืนเงินไปแล้วจำนวนกว่า 90% ส่วนที่เหลืออยู่ระหว่างตรวจสอบ คาดว่าจะสามารถคืนเงินให้กับลูกค้าได้ภายในวันพรุ่งนี้